62019TJ0169_RES
Byla T‑169/19
Style & Taste, SL
prieš
Europos Sąjungos intelektinės nuosavybės tarnybą
2021 m. birželio 2 d. Bendrojo Teismo (dešimtoji išplėstinė kolegija) sprendimas
„Europos Sąjungos prekių ženklas – Registracijos pripažinimo negaliojančia procedūra – Vaizdinis Europos Sąjungos prekių ženklas, vaizduojantis polo žaidėją – Ankstesnis nacionalinis dizainas – Santykinis negaliojimo pagrindas – Reglamento (EB) Nr. 40/94 52 straipsnio 2 dalies d punktas (dabar“
Reglamento (ES) 2017/1001 60 straipsnio 2 dalies d punktas) – Europos Sąjungos prekių ženklas – Atsisakymas nuo teisinės apsaugos, panaikinimas ir negaliojimas – Santykiniai negaliojimo pagrindai – Prekių ženklo naudojimas, kurį galima uždrausti remiantis ankstesne teise – Pramoninės nuosavybės teisė – Vaizdinis Europos Sąjungos prekių ženklas, vaizduojantis polo žaidėją – Ankstesnis nacionalinis dizainas
(Tarybos reglamento Nr. 40/94 52 straipsnio 2 dalies d punktas)
(žr. 25–32 punktus)
Santrauka
Po to, kai 2004 m. rugsėjo 29 d.The Polo / Lauren Company LP pateikė Europos Sąjungos intelektinės nuosavybės tarnybai (EUIPO) paraišką, vaizdinis žymuo, vaizduojantis polo žaidėją, buvo įregistruotas kaip Europos Sąjungos prekių ženklas. Prekių ženklas buvo įregistruotas 2005 m. lapkričio 3 d.
2016 m. vasario 23 d.Style & Taste, SL, remdamasi Reglamento Nr. 40/94 (
1
) 52 straipsnio 2 dalies d punktu, kuriame numatyta, kad Europos Sąjungos prekių ženklo registracija gali būti pripažinta negaliojančia remiantis ankstesne pramoninės nuosavybės teise (
2
), pateikė prašymą pripažinti ginčijamo prekių ženklo registraciją negaliojančia. Savo prašymą pripažinti registraciją negaliojančia ji grindė 1997 m. kovo 4 d. įregistruotu ispanišku dizainu.
Po to, kai 2019 m. sausio 7 d. EUIPO penktosios apeliacinės tarybos sprendimu buvo atmestas jos prašymas pripažinti registraciją negaliojančia, motyvuojant tuo, kad ankstesnio dizaino registracijos galiojimas baigėsi 2017 m. gegužės 22 d., Style & Taste Bendrajame Teisme pareiškė ieškinį dėl šio sprendimo panaikinimo.
Savo sprendime Bendrasis Teismas pirmą kartą nusprendė, kad Reglamento Nr. 40/94 52 straipsnio 2 dalimi grindžiamas prašymas pripažinti Europos Sąjungos prekių ženklo registraciją negaliojančia turi būti atmestas, jei EUIPO sprendimo dėl šio prašymo priėmimo dieną sąlygos uždrausti šio prekių ženklo naudojimą nebėra įvykdytos. Taigi jis ieškinį atmetė.
Bendrojo Teismo vertinimas
Pirmiausia Bendrasis Teismas priminė, kad Reglamento Nr. 40/94 nuostatos turi būti aiškinamos atsižvelgiant į prioriteto principą, pagal kurį ankstesnė teisė turi pirmenybę prieš vėliau įregistruotus prekių ženklus.
Bendrasis Teismas taip pat pažymėjo, pirma, kad esamojo laiko naudojimas Reglamento Nr. 40/94 52 straipsnyje leidžia manyti, jog EUIPO turi patikrinti, ar Europos Sąjungos prekių ženklo registracijos pripažinimo negaliojančia sąlygos pagal šią nuostatą yra patenkintos sprendimo dėl prašymo pripažinti registraciją negaliojančia priėmimo dieną. Antra, Bendrasis Teismas pabrėžė, kad iš kitų Reglamento Nr. 40/94 nuostatų, susijusių su santykiniais negaliojimo pagrindais, struktūros, ypač iš jo 56 straipsnio, matyti, kad prašymas pripažinti registraciją negaliojančia turi būti atmestas, jeigu aiškiai nustatyta, kad ginčas su ankstesniu Europos Sąjungos prekių ženklu baigėsi per registracijos pripažinimo negaliojančia procedūrą.
Taigi Bendrasis Teismas teigė, kad Reglamento Nr. 40/94 52 straipsnio 2 dalies d punkte nurodytos ankstesnės pramoninės nuosavybės teisės savininkas turi įrodyti, kad gali uždrausti naudoti ginčijamą Europos Sąjungos prekių ženklą ne tik šio prekių ženklo paraiškos padavimo ar prioriteto dieną, bet ir tą dieną, kurią EUIPO priima sprendimą dėl prašymo pripažinti registraciją negaliojančia. Nagrinėjamu atveju Bendrasis Teismas konstatavo, kad Style & Taste nei tvirtino, nei a fortiori įrodė, kad pagal Ispanijos teisę galima uždrausti naudoti Europos Sąjungos prekių ženklą remiantis ispanišku dizainu, kurio registracijos galiojimas baigėsi. Taigi jis nusprendė, kad ginčijamo prekių ženklo naudojimas nebegalėjo būti uždraustas remiantis ankstesniu dizainu, kuriuo rėmėsi Style & Taste ginčijamo sprendimo priėmimo dieną.
(
1
)	Iš dalies pakeistas 1993 m. gruodžio 20 d. Tarybos reglamentas (EB) Nr. 40/94 dėl Bendrijos prekių ženklo (OL L 11, 1994, p. 1; 2004 m. specialusis leidimas lietuvių k., 17 sk., 1 t., p. 146) (šis reglamentas buvo pakeistas iš dalies pakeistu 2009 m. vasario 26 d. Tarybos reglamentu (EB) Nr. 207/2009 dėl Europos Sąjungos prekių ženklo (OL L 78, 2009, p. 1), kuris buvo pakeistas 2017 m. birželio 14 d. Europos Parlamento ir Tarybos reglamentu (ES) 2017/1001 dėl Europos Sąjungos prekių ženklo (OL L 154, 2017, p. 1)).
(
2
)	Reglamento Nr. 40/94 52 straipsnio 2 dalies d punktas (dabar – Reglamento 2017/1001 60 straipsnio 2 dalies d punktas).